b'\n_START_ARTICLE_\n\xc5\xbdupnija Kapla na Kozjaku\n_START_SECTION_\nZgodovina\n_START_PARAGRAPH_\nPrve omembe o kraju Kapla na Kozjaku segajo nazaj v leto 1056, ko je bilo prvi\xc4\x8d zasledeno ime Kapla, ki izvira iz besede kapela, ki je stala na obmo\xc4\x8dju, kjer je danes \xc5\xbeupnijska cerkev._NEWLINE_V 11. stoletju je obmo\xc4\x8dje sedanje \xc5\xbeupnije spadalo pod Labotsko pra\xc5\xbeupnijo, ki se je kasneje v zgodovini razdelila na ve\xc4\x8d delov. Leta 1201 se je osamosvojila \xc5\xbeupnija Rem\xc5\xa1nik, katere podru\xc5\xbenica je bila tudi cerkev na Kapli._NEWLINE_To\xc4\x8den datum izgradnje prve cerkve ni znan, se pa omenja \xc5\xbee leta 1389, kot rem\xc5\xa1ni\xc5\xa1ka podru\xc5\xbenica v listini de\xc5\xbeelnega arhiva na Dunaju._NEWLINE_Cerkev je bila skozi tok zgodovine dvakrat po\xc5\xa1kodovana, prvi\xc4\x8d v \xc4\x8dasu tur\xc5\xa1kih vpadov (l. 1532), ko je bila po\xc5\xbegana in oskrunjena, vendar so jo \xc5\xbee leta 1535 obnovili in posvetili. Drugi\xc4\x8d pa je leta 1913 skupaj z \xc5\xbeupni\xc5\xa1\xc4\x8dem pogorela, a so jo takoj za tem obnovili._NEWLINE_Leta 1795 je Kapla postala lokalna kaplanija z rednim du\xc5\xa1nim pastirjem. \xc5\xbdupnija je postala leta 1892._NEWLINE_Pokopali\xc5\xa1\xc4\x8de, ki danes le\xc5\xbei na bli\xc5\xbenjem travniku, je bilo vse do leta 1852 okoli cerkve, a je bilo prestavljeno zaradi pomanjkanja prostora._NEWLINE_Leta 1858 je bila \xc5\xbeupnija Kapla na Kozjaku izlo\xc4\x8dena iz marenber\xc5\xa1ke dekanije in naslednjega leta je pri\xc5\xa1la pod sekov\xc5\xa1ko (danes gra\xc5\xa1ko) \xc5\xa1kofijo. Tu je ostala vse do leta 1923, ko je bila priklju\xc4\x8dena k lavantinski, torej mariborski \xc5\xa1kofiji.'